**Serija izložbi *Otkup umjetnina* 1973. – 1980. u Umjetničkom paviljonu u Zagrebu**

Nikolina Hrust

dokumentaristica

Umjetnički paviljon u Zagrebu

Ciklus izložbi naziva *Otkup umjetnina* započeo je 1973. izložbom otkupa djela likovnih i primijenjenih umjetnosti u 1971. i 1972. godini. Te je 1973. godine Republički fond za unapređivanje kulturnih djelatnosti SR Hrvatske prvi put najširoj javnosti na jednom mjestu predstavio veći dio umjetnina otkupljenih sredstvima Fonda kroz dvije prethodne godine na izložbama uglavnom suvremenih likovnih umjetnika, a za hrvatske muzeje i galerije. Umjetnine su otkupljivane prema kriterijima likovne kvalitete te prema galerijskoj i antologijskoj vrijednosti, a djela je izabirala komisija za otkup umjetnina od devet članova koje je imenovao Upravni odbor Fonda za unapređivanje kulturnih djelatnosti SR Hrvatske. I same uprave muzejsko-galerijskih i drugih kulturnih ustanova mogle su uz obrazloženje predložiti komisiji otkup pojedinih djela prema vlastitom izboru, ali uz obvezu participiranja pri otkupu s najmanje 30% troškova. Izložbe su organizirane "dok se još sva djela nalaze na jednom mjestu", a sveukupno je održano 7 izložaba na kojima je, zbog ograničenosti prostora, predstavljen uži izbor od 1989 djela 466 umjetnika otkupljenih za 37 muzeja i galerija, no sva su otkupljena djela navedena u katalozima izložbi. Od 1974. godine u sufinanciranje otkupa umjetnina uključuje se i tadašnja Interesna zajednica kulture grada Zagreba, a navedeni su i primjeri samostalnih otkupa muzeja i galerija.